Document ID: 31992L0067

Nõukogu direktiiv 92/67/EMÜ,
14. juuli 1992,
millega muudetakse direktiivi 89/662/EMÜ, mis käsitleb veterinaarkontrolli ühendusesiseses kaubanduses, pidades silmas siseturu väljakujundamist
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 43,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
ning arvestades, et:
ühendus peab vastu võtma meetmed siseturu järkjärguliseks rajamiseks 31. detsembriks 1992;
direktiivis 89/662/EMÜ [3] on sätestatud, et ühenduse sisepiiridel ei ole enam vaja läbi viia teatavate loomsete saaduste veterinaarkontrolli;
nõukogu on pärast direktiivi 89/662/EMÜ vastuvõtmist sätestanud ühendusse kolmandatest riikidest saabuvate toodete veterinaarkontrolli korraldamise põhimõtted; seoses sellega tuleb võtta arvesse nõukogu 10. detsembri 1990. aasta direktiivi 90/675/EMÜ (millega nähakse ette ühendusse kolmandatest riikidest saabuvate toodete veterinaarkontrolli korraldamise põhimõtted) [4] ning nõukogu 15. juuli 1991. aasta direktiivi 91/496/EMÜ (millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ) [5] sätteid;
nõukogu peab vastavalt direktiivi 89/662/EMÜ artikli 14 kolmandale lõigule kindlaks määrama B lisas loetletud toodete kaubastamise suhtes kohaldatavad lõplikud korraldused enne 31. detsembrit 1991;
vastavalt nõukogu 26. juuni 1990. aasta direktiivi 90/425/EMÜ (milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- jazootehnilisi kontrolle) [6] artikli 21 neljandale lõigule tuleb viia direktiivi 89/662/EMÜ ja osutatud direktiivi reguleerimisalasse osutatud direktiividega reguleerimata loomad ja loomsed saadused;
nõukogu peab vastavalt direktiivi 89/662/EMÜ artiklile 21 kindlaks määrama artikli 20 üleminekusätete aegumisel kohaldatava korra; sellega seoses tuleb võtta arvesse ühenduses tehtud edusamme nii eeskirjade sätestamisel kolmandatest riikidest pärit toodete suhtes kui suu- ja sõrataudi ning sigade katku tõrjemeetmete ühtlustamisel, nagu on sätestatud nõukogu 26. juuni 1990. aasta direktiivis 90/423/EMÜ (millega muudetakse direktiivi 85/511/EMÜ, millega kehtestatakse ühenduse meetmed suu- ja sõrataudi tõrjeks, direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta ning direktiivi 72/462/EMÜ terviseohutuse ja veterinaarkontrolli probleemide kohta veiste ja sigade ning värske liha ja lihatoodete impordil kolmandatest riikidest) [7] ning nõukogu 11. detsembri 1991. aasta direktiivis 91/685/EMÜ (millega muudetakse direktiivi 80/217/EMÜ, millega seatakse sisse ühenduse meetmed sigade klassikalise katku tõrjeks) [8];
veterinaarküsimuste ühtlustamisel tehtud edusammude põhjal tuleks kogu loomsete saaduste veterinaarkontroll sisepiiridel lõpetada 1. juulil 1992,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 89/662/EMÜ muudetakse käesolevaga järgmiselt.
1. Artikli 6 lõikes 2 asendatakse kuupäev "1. jaanuar 1993" kuupäevaga "1. juuli 1992".
2. Artikli 8 lõike 2 esimesse lõiku lisatakse sõnad "välja arvatud neljanda lõiguga hõlmatud juhtudel".
3. Artikli 8 lõike 2 neljandast lõigust jäetakse välja sõnad "ja ilma et see piiraks eespool nimetatud edasikaebamisõigust,".
4. Artikli 14 esimesest lõigust jäetakse välja sõnad "kuni 31. detsembrini 1992".
5. Artiklis 14 asendatakse teine ja kolmas lõik järgmise lõiguga:
"Liikmesriigid teatavad komisjonile ja teistele liikmesriikidele tingimused ja korra, mida kohaldatakse esimeses lõigus osutatud toodete kaubastamise suhtes."
6. Artikkel 16 asendatakse järgmisega:
"Artikkel 16
1. Liikmesriigid esitavad komisjonile ühtlustatud kujul põhiteabe käesoleva direktiivi alusel läbi viidud veterinaarkontrolli kohta.
2. Komisjon vaatab lõikes 1 osutatud teabe läbi alalises veterinaarkomitees ning võib artiklis 18 sätestatud korras vastu võtta sobivad meetmed.
3. Üksikasjalikud eeskirjad käesoleva artikli kohaldamiseks, eriti seoses teabe edastamise sageduse, selle esitusviisi ja laadiga, koostatakse artiklis 18 sätestatud korras."
7. Artikli 19 lõige 1 jäetakse välja.
8. Artikkel 20 asendatakse järgmisega:
"Artikkel 20
Pidades silmas käesoleva direktiiviga ette nähtud kontrollikorralduste järkjärgulist rakendamist, võivad liikmesriigid kuni 31. detsembrini 1992 transpordi ajal läbi viia:
- dokumentaalset kontrolli A ja B lisas osutatud toodete või kolmandatest riikidest imporditavate toodete suhtes,
- pistelist mittediskrimineerivat veterinaarkontrolli B lisas osutatud toodete suhtes."
9. Artikkel 21 jäetakse välja.
10. B lisasse lisatakse järgmine lõik:
"Muud loomset päritolu tooted, mis ei sisaldu käesoleva direktiivi A lisas ega direktiivi 90/425/EMÜ [9] A lisas või B lisa B jaos; kõnealused tooted määratletakse artiklis 18 sätestatud korras."
Artikkel 2
1. Liikmesriigid jõustavad käesoleva direktiivi järgimiseks vajalikud õigusnormid hiljemalt 1. juulil 1992. Liikmesriigid teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud siseriiklike põhiliste õigusnormide teksti.
Artikkel 3
Käesolev direktiiv on adresseeritud liikmesriikidele.
Brüssel, 14. juuli 1992

Labels: 3
15
6